Numeri 32 | Beibele Inthaneteng | Phetolelo ya Lefase le Lefsa
32 Bjale barwa ba Rubeni+ le barwa ba Gada+ ba be ba na le diruiwa tše ntši kudu. Ya re ge ba lebelela naga ya Jatsera+ le naga ya Gileada ba bona e le lefelo le lebotse bakeng sa diruiwa.
2 Ka baka leo barwa ba Gada le barwa ba Rubeni ba tla go Moshe, moperisita Eleasara le dikgošana tša setšhaba, ba re:
3 “Atharothe,+ Diboni,+ Jatsera, Nimira,+ Heshibone,+ Eleale,+ Sebama, Nebo+ le Beone,+
4 e lego naga yeo Jehofa a e fentšego+ pele ga setšhaba sa Isiraele, ke naga e botse bakeng sa diruiwa gomme rena bahlanka ba lena re na le diruiwa.”+
5 Ba iša pele ba re: “Ge e ba mahlo a lena a re lebeletše ka botho, hle neang rena bahlanka ba lena naga ye e be bohwa bja rena. Le se re tshediše Noka ya Jorodane.”+
6 Moshe a bolela le barwa ba Gada le barwa ba Rubeni a re: “Na bana babo lena ba tla ya ntweng mola lena le dutše mo?+
7 Le gona le re’ng le nyamiša bana ba Isiraele gore ba se ke ba tshelela nageng yeo Jehofa a tlago go ba nea yona?
8 Ke ka wona mokgwa woo botatago lena ba dirilego ka gona+ ge ke be ke ba roma gore ba yo hlola naga ge re be re le kua Kadeshe-baranea.+
9 Eitše ge ba rotogetše moeding wa mafula wa Eshikolo+ gomme ba bone naga, ba nyamiša bana ba Isiraele gore ba se ye nageng yeo Jehofa a bego a tlo ba nea yona.+
10 Ka baka leo bogale bja Jehofa bo ile bja tuka letšatšing leo moo a ilego a ena+ a re:
11 ‘Banna bao ba tšwilego Egipita go tloga ka wa nywaga e masomepedi go ya godimo+ ba ka se bone naga yeo ke e enetšego Aborahama, Isaka le Jakobo,+ ka gobane ga se ba ntatela ka botlalo,
12 ka ntle le Kalebe+ morwa wa Jefune wa Mokenitsi le Joshua+ morwa wa Nuni, ka ge bona ba latetše nna Jehofa ka botlalo.’
13 Ka gona bogale bja Jehofa bja tukela Baisiraele gomme a dira gore ba ralale lešokeng nywaga e masomenne,+ go fihlela moloko ka moka wo o bego o dira bobe mahlong a Jehofa o fedile.+
14 Le lena šefa le tsogile legatong la botatago lena le le sehlophana sa banna ba babe gore le gakatše bogale bja Jehofa+ bjo bo tukelago Isiraele.
15 Ge le ka hlanoga la se sa mo latela,+ o tla buša a dudiša batho ba nako e telele kudu lešokeng+ gomme le tla ba le ba senyeditše ka moka ga bona.”+
16 Ka morago ba mmatamela ba re: “Re dumelele re agele mehlape ya rena mašaka a maswika mo, re be re agele bana ba rena metse.
17 Eupša rena re tla eta bana ba Isiraele pele re itlhametše ntwa+ go fihlela re ba fihlišitše lefelong la bona, mola bana ba rena bona ba tla dula metseng ya dibo kgole le badudi ba naga ye.
18 Re ka se boele malapeng a rena go ba go fihlela ge bana ba Isiraele ba ikhweleditše naga, yo mongwe le yo mongwe a na le bohwa bja gagwe.+
19 Gobane re ka se hwetše bohwa le bona go tloga ka lehlakoreng le lengwe la Noka ya Jorodane go ya pele, ka ge bohwa bja rena re bo hweditše ka mošono wa Noka ya Jorodane go ya thoko ya bohlabatšatši.”+
20 Ge ba re’alo Moshe a re go bona: “Ge e ba le tla dira seo, ge e ba le tla itlhamela ntwa pele ga Jehofa,+
21 gomme yo mongwe le yo mongwe wa lena yo a itlhametšego ntwa a ka tshela Noka ya Jorodane pele ga Jehofa go fihlela a raka manaba a gagwe pele ga gagwe,+
22 gomme naga ya fenywa pele ga Jehofa+ ke moka ya ba gona le boelago morago,+ gona le tla ba le itokolotše molatong go Jehofa le go Isiraele; naga ye e tla ba ya lena e le bohwa pele ga Jehofa.+
23 Eupša ge e ba le ka se dire ka tsela yeo, gona le tla ba le diretše Jehofa sebe.+ Ge go le bjalo le tsebe gore le tla ikarabela bakeng sa sebe sa lena.+
24 Agelang bana ba lena metse le be le agele mehlape ya lena mašaka a maswika gomme le direng seo se tšwilego molomong wa lena.”+
25 Ke moka barwa ba Gada le barwa ba Rubeni ba re go Moshe: “Rena bahlanka ba gago re tla dira feela bjalo ka ge wena mong wa rena o laela.+
26 Bana ba rena, basadi ba rena, mehlape ya rena le diruiwa tša rena ka moka di tla šala moo metseng yeo ya Gileada,+
27 eupša rena bahlanka ba gago re tla tshelela ka mošola pele ga Jehofa gore re yo lwa; go tla tshela yo mongwe le yo mongwe yo a itlhametšego ntwa,+ feela bjalo ka ge wena mong wa rena o bolela.”
28 Moshe a ntšha taelo ya mabapi le bona go moperisita Eleasara, Joshua morwa wa Nuni le go matona a dihlogo tša meloko ya bana ba Isiraele.
29 Ka gona Moshe a re go bona: “Ge e ba barwa ba Gada le barwa ba Rubeni ba ka tshela le lena Noka ya Jorodane pele ga Jehofa, gwa tshela yo mongwe le yo mongwe yo a itlhametšego ntwa,+ gomme naga ya fenywa pele ga lena, gona le ba neeng naga ya Gileada e le bohwa bja bona.+
30 Eupša ge ba ka se tshele ba itlhamile le lena, gona ba dudišwe gare ga lena nageng ya Kanana.”+
31 Ge a re’alo barwa ba Gada le barwa ba Rubeni ba araba ba re: “Seo Jehofa a se boditšego rena bahlanka ba gago, re tla se dira ka mokgwa woo.+
32 Re tla fetela nageng ya Kanana+ re itlhamile pele ga Jehofa, gomme naga yeo e tlago go ba bohwa bja rena e tla ba ka lehlakoreng la ka bohlabela la Noka ya Jorodane.”+
33 Ge ba re’alo Moshe a ba nea yona, ke gore, a e nea barwa ba Gada,+ barwa ba Rubeni+ le seripa sa ba moloko wa Manase+ morwa wa Josefa, a ba nea mmušo wa Sihoni+ kgoši ya Baamore le mmušo wa Ogo+ kgoši ya Bashani, e lego naga ya metse ya dileteng tšeo gotee le metse yeo e lego nageng yeo e dikologilego moo.
34 Barwa ba Gada ba aga motse wa Diboni,+ wa Atharothe,+ wa Aroere,+
35 wa Atarothe-shofani, wa Jatsera,+ wa Jogobea,+
36 wa Bethe-nimira+ le wa Bethe-harane,+ e lego metse ya dibo,+ ba agela le mehlape mašaka a maswika. +
37 Barwa ba Rubeni ba aga motse wa Heshibone,+ wa Eleale,+ wa Kiriathaima,+
38 wa Nebo+ le wa Baali-meone+—maina a metse yeo a be a fetotšwe—ba aga le motse wa Sibima; ke moka ba reela metse yeo ba e agilego maina a mafsa.
39 Barwa ba Makiri+ morwa wa Manase ba gwantela Gileada gore ba e thope ba be ba rake Baamore bao ba bego ba le go yona.
40 Ka gona Moshe a tšea karolo ya tikologo ya Gileada a e nea ba moloko wa Makiri morwa wa Manase ke moka ba dula moo.+
41 Ba moloko wa Jairi morwa wa Manase ba gwanta ba thopa metsana ya tikologong yeo, ba e reela leina ba re ke Hafothe-jairi.+
42 Noba a gwanta a ya a thopa Kenathe+ le metse ya yona yeo e e dikologilego; a e bitša ka leina la gagwe a re ke Noba.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D32%26wtlocale%3DSE%26srcid=share⊂ject=Bala Beibele Inthaneteng